Document ID: /roh_data/filtered/fineweb-2-filterrobots_roh.jsonl.gz/73785

Populaziun decida dumengia davart destin dal Chastè da Tarasp
- Venderdi, 11.9.2015, 15:21
Cun ina cunvegna da prestaziun tranter l’artist engiadinais, la vischnanca da Scuol ed ina fundaziun vul ins garantir l’access public dal Chastè da Tarasp er en l'avegnir. La vischnanca da Scuol avess da pajar 200'000 francs l’onn. Il suveran decida questa dumengia a l’urna.
Populaziun decida dumengia davart destin dal Chastè da Tarasp
2:16 min, Actualitad video dals 11.9.2015
Possessura dal Chastè da Tarasp è dapi il 2004 la famiglia Hessen. Quella vuleva vender oriundamain l’edifizi istoric per 60 milliuns francs. Cunter quella intenziun è l’anteriura vischnanca da Tarasp sa dustada ed ha fundà l’onn 2010 la Fundaziun Chastè da Tarasp per chattar in’autra soluziun.
200’000 francs ad onn
Cun l’interess da cumpra da Not Vital che vul duvrar il Chastè da Tarasp sco lieu per inscunter culturals internaziunals, restass ils chastè vinavant accessibel per mintgin. La gestiun duess vegnir manada da la fundaziun Chastè da Tarasp e la vischnanca fusiunada da Scuol duess sa participar als custs da mantegniment e da gestiun cun maximalmain 200’000 francs l’onn.
Evitar pretsch da fantasia
Plinavant survegniss Scuol il dretg da precumpra ad in pretsch limità fin l’onn 2040. Uschia è garantì ch’il chastè na possia betg vegnir vendì per in pretsch da fantasia, ha declerà il president communal da Scuol, Christian Fanzun.
Per tge vai?
Il suveran da Scuol decida questa dumengia, ils 13 da settember 2015, a l’urna, sche la vischnanca duai sa participar cun annualmain 200’000 francs als custs da gestiun dal Chastè da Tarasp. Uschia duai vegnir garantì l’access public dal chastè er en l'avegnir.